A BIZOTTSÁG HATÁROZATA
(2004. augusztus 26.)
a Máltai Köztársaságnak a villamosenergia-szolgáltatás tekintetében csökkentett HÉA-kulcs alkalmazása iránti kérelméről
(az értesítés a B(2004) 3240. számú dokumentummal történt)
(Az angol nyelvű szöveg egyedüliként hiteles)
(2004/673/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbbb a 2004/66/EK irányelvvel (1) módosított, a tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapításról szóló, 1977. május 17-i 77/388/EGK hatodik tanácsi irányelvre (2), és különösen annak 12. cikke (3) bekezdésének b) pontjára,
mivel:
(1)
A Máltai Köztársaság a Bizottságnál 2004. június 18-án nyilvántartásba vett levele útján tájékoztatta a Bizottságot azon szándékáról, miszerint a villamosenergia-szolgáltatás tekintetében csökkentett HÉA-kulcsot kíván alkalmazni.
(2)
A tervezett intézkedés a villamosenergia-szolgáltatás tekintetében a hatodik HÉA-irányelv 12. cikke, (3) bekezdésének b) pontja értelmében csökkentett HÉA-kulcs alkalmazására vonatkozó általános intézkedés.
(3)
Mivel Málta villamosenergia-hálózata kicsi és elszigetelt, az intézkedés nem jelent kockázatot a belső piaci verseny torzulása szempontjából. Málta jelenleg nem használ földgázt, mert nem rendelkezik gázhálózattal, illetve rendszerkapcsolódással.
(4)
Ezenkívül a villamosenergia-szolgáltatás helyére vonatkozó, a hatodik HÉA-irányelvben rögzített HÉA-szabályokat a 2003/92/EK irányelv módosította (3). Annak érdekében, hogy az adóztatás abban az országban történjen, ahol a tényleges fogyasztásra sor kerül, a villamosenergia-szolgáltatás utolsó, a kereskedők és forgalmazók, illetve a végfelhasználó közötti szakaszában az adót azon a helyen vetik ki, ahol az áru fogyasztó általi tényleges felhasználására és fogyasztására sor kerül.
(5)
Miután olyan általános intézkedésről van szó, amely nem rendelkezik kivételekről, a versenytorzulást illető kockázat nem létezőnek tekintendő. Miután a hatodik irányelv 12. cikke (3) bekezdésének b) pontjában rögzített feltétel teljesül, Máltának biztosítani kell a jogot az intézkedés alkalmazására az ezen határozatról szóló értesítés időpontjától kezdődően,
ELFOGADTA EZT A HATÁROZATOT:
1. cikk
Máltának jogában áll a 2004. június 18-i levelében közölteknek megfelelően a termelés és szolgáltatás feltételeitől függetlenül a villamosenergia-szolgáltatás tekintetében csökkentett HÉA-kulcsot alkalmazni.
2. cikk
Ennek a határozatnak a Máltai Köztársaság a címzettje.
Kelt Brüsszelben, 2004. augusztus 26-án.